《盘龙松歌》
清代·谢振定

盘山万松无寸土，法藏一松更遒古。根蟠巨石破石腹，宛转游龙依卧虎。

鳞甲参错护苔藓，亸地屈铁意伛偻。石幢支肘有神力，回枝突出折腰舞。

自南自北性所便，纡余揖让相周旋。忽焉西向开华屏，苍髯低拂环翠亭。

有时天风来谡谡，龙吟不似丝竹肉。传闻此树五百年，鄂公手植金刚坚。

老僧辟地思剪伐，道人示梦得舍旃。老物信有鬼神护，不第拳曲全其天。

有美斯爱爱斯传，作歌赞颂谁其镌。

作者简介：（1753—1809）湖南湘乡人，字一之，号芗泉。乾隆四十五年进士。授编修。历官江南道监察御史、兵科给事中。嘉庆初，巡视东城，烧毁和珅妾弟所乘违制车，并痛笞其人，竟坐罢官。人称“烧车御史”。和珅败，起授礼部主事，改员外郎。能古文辞。有《知耻堂集》。